
Gellir diffinio asesu ar gyfer dysgu (AagD) fel y technegau parhaus mae athrawon yn defnyddio wrth addysgu i wirio faint mae’r plant yn dysgu; ac i ddefnyddio’r wybodaeth a gasglwyd i gynorthwyo plant wrth iddynt ddysgu. Nodir: 
An assessment activity can help learning if it provides information to be used as feedback by teachers, and by their students in assessing themselves and each other, to modify the teaching and learning activities in which they are engaged. (Black et al, 2003, t. 1)
Gwelir bod cysylltiad clir rhwng y datganiad a’r hyn a ddywed Black et al (2003); mae AagD yn caniatáu i athrawon addasu eu ffurf o addysgu plant i sicrhau eu bod nhw’n derbyn y cymorth gorau posib. Mae’n broses ffurfiannol, sy’n gofyn am weithrediad parhaus o 4 elfen wahanol posib yn y dosbarth, wrth i’r ddysgu digwydd. Gellir dadlau felly bod yr asesu yn wraidd i’r dysgu ac addysgu. Crynoder gan Broadfoot et al (2002) bod AagD yn broses o ddehongli gwybodaeth am ddysgwyr er mwyn i’r athrawon penderfynu ble mae’r dysgwyr arni, lle mae angen iddynt fynd, a'r ffordd gorau i gyrraedd y fan honno. Gwelir bod AagD yn penodi trywydd taith dysgu pob unigolyn mewn dosbarth, ac yn sicrhau bod pob plentyn yn cyrraedd eu potensial llawn.
Fodd bynnag, gwelir gormod o ffocws ar asesiadau crynodol mewn ysgolion; hynny yw'r asesiadau sy’n ffocysu ar weld trosolwg o’r dysgu a thracio cynnydd unigolion yn unig. Hwn sy’n digwydd ar ôl y dysgu, a nodir “focus on standards and accountability that ignores the processes of teaching and learning in classrooms will not provide the direction that teachers need in their quest to improve” (Black a Wiliam, 1998, t. 1). Gwelir nad yw’r asesiadau crynodol yn holistig, gan nad ydynt yn ystyried holl elfennau taith dysgu plentyn, ac felly mae yna bryder mawr ynghylch eu defnydd. Nodwyd am asesiadau crynodol “prin fydd eu dilysrwydd mewn perthynas ag ehangder y dysgu arfaethedig” (Donaldson, 2015, t. 79). Gellir casglu’n fras felly bod angen cydbwysedd o’r ddwy dechneg er mwyn sicrhau bod pob unigolyn yn ffynnu i’w llawn botensial.
Canfuwyd sawl mantais i weithredu AagD yn y dosbarth. Dadleua Dweck (2015) bod yna dwy fath o feddylfryd, sef y meddylfryd ‘sefydlog’ a’r meddylfryd ‘twf’. Darganfuwyd bod plant sydd â meddylfryd ‘sefydlog’ yn fwy tebygol o roi’r ffidl yn y to wrth ymdrechu rhywbeth newydd, gan eu bod yn ofni methiant. Ar y llaw arall, roedd AagD yn caniatáu i blant â meddylfryd ‘twf’ i ystyried sut allent ddatblygu’n bersonol wrth ymdrechu tasg newydd. Y fantais yn ôl Dweck (2015) felly, yw bod AagD yn cael ei ddefnyddio i greu awyrgylch cefnogol a chydweithredol yn y dosbarth. Gellir cyflwyno cyfleoedd newydd i bob plentyn heb iddynt bryderu am fethiant, a’r gobaith yw fydd disgyblion yn deall gall dysgu o fethiant medru gwella eu perfformiadau yn y tymor hir.
Mantais arall yw’r hyder gall AagD cynnig i blentyn. Ceir disgrifiad gan Cambridge Assessment International Education (diddyddiad) am blant a fydd o bosib yn tynnu’n ôl rhag dysgu o ganlyniad i farc gwael, ac o bosib yn ystyried bod edrych yn ‘ddiog’ yn well na bod yn ‘dwp’. Bwriad AagD felly yw caniatáu i athrawon mynegi mewnbwn sy’n ffocysu ar y gwaith yn unig, yn hytrach na rhoi adborth sy’n targedu ego plentyn trwy ffocysu ar rinweddau personol yr unigolyn. Cytuna Jones (2005) â’r datganiad yma trwy ddatgan dylai dysgwyr derbyn cyfleoedd i feddwl am broblem yn unigol, gan dderbyn y boddhad o wybod eu cyflawniadau a’u cynnydd personol. Gellir dadlau’n debyg i Broadfoot et al (2002) mai’r plentyn sy’n ganolog i’r asesu felly, i sicrhau deallusrwydd llwyr o’r angen i barhau i wella trwy adael iddyn nhw ddatrys y broblem yn hytrach na bwydo’r atebion iddynt. Gellir sicrhau bod unigolion yn codi eu hyder eu hun trwy gyflawni tasgau er eu lles nhw yn hytrach na’i gyflawni heb ddysgu dim.
Fodd bynnag, mae yna heriau yn codi wrth ymwneud ag AagD. Un her sydd i’w weld yw taro’r hoelen ar ei phen wrth gwblhau’r asesu. Trafoda Black a Wiliam (1998) sawl sylwad am AagD ar draws ysgolion, gan gynnwys diffyg cyfarwyddyd wrth farcio, profion yn annog dysgu arwynebol, cymharu disgyblion gan droi addysg yn gystadleuaeth a’r pwyslais mawr ar gasglu data i lenwi cofnodion yn hytrach na dadansoddiad o waith y plentyn. Gwelir bod sawl elfen yn medru effeithio ar ansawdd yr asesiad, ac felly gall canlyniadau’r AagD fod yn anghyson ar draws ysgolion cyfan; gan arwain at fod yn annheg i’r rhai sy’n tangyflawni gan na fydd modd iddynt godi eu safonau. Nodir “a teacher must choose their words carefully when giving feedback” (Cambridge Assessment International Education, diddyddiad). Gellir dadlau mai trwy ystyried dewis geirfa wrth AagD mae modd cyfnewid meddylfryd unigolion, er mwyn sicrhau eu bod yn gweld lle allent wedi gwella i ddatblygu eu sgiliau personol.

Fel y nodwyd yn gynharach, mae yna 4 elfen i AagD. Yr elfen gyntaf yw rhannu’r meini prawf llwyddiant (MPLl). Pwrpas hyn yw sicrhau bod gan aelodau’r dosbarth camau bach i’w gyrraedd i weithredu tuag at brif nod y wers. Dywed ar boster y 10 egwyddor ar gyfer AagD “mae dealltwriaeth ac ymrwymiad yn dilyn pan fydd gan ddysgwyr ryw ran yn y broses o benderfynu ar amcanion a dynodi meini prawf ar gyfer asesu cynnydd” (Broadfoot, 2002). Trwy gynllunio’r MPLl, mae’r plant wedi ymrwymo i weithio i’r safon uchaf gan mai nhw sydd wedi cynllunio’r camau gweithredu. Y gobaith felly yw fydd gwell dealltwriaeth ganddynt o’r hyn a ddisgwylir.
Yr ail elfen yw cwestiynu’n effeithiol, sef sicrhau bod ansawdd y cwestiynau yn uchel i gael trafodaeth o ansawdd. Gellir defnyddio dwy fath o gwestiwn sef cwestiynau caeedig; sy’n gofyn am ateb pendant o ‘ie’ neu ‘na’, a chwestiynau agored; lle gofynnir am ymhelaethid ar ateb. Dywed “os yw’r dysgwyr yn deall bod y cwestiwn yn gofyn am sgiliau dadansoddi a’u bod yn deall beth yw ‘dadansoddi’, byddan nhw mewn sefyllfa well i ymateb yn fwy manwl i’r cwestiwn” (Cymru Ifanc, 2010, t. 16). Gwelir yma fod defnydd y ferf yn y cwestiwn yn hollbwysig gan mai hyn sy’n datgan y weithred fwyaf addas i gyflawni’r dasg. Cefnoga Armstrong (diddyddiad) hyn wrth ddatgan bod y berfau a ddefnyddir yn Nhacsonomeg Bloom yn disgrifio prosesau gwybyddol, sy’n caniatáu i feddylwyr gwneud linc i’r hyn sydd angen iddynt wneud i ddeall ac ymateb yn briodol i’r cwestiwn. Gellir casglu bod angen dewis a dethol geiriad cwestiwn yn ofalus wrth weithredu Tacsonomeg Bloom, oherwydd y ferf yw’r elfen bwysicaf i’w ystyried i gael yr ymateb gorau wrth y plant.
Y drydedd elfen yw cynnig adborth safonol. Gellir cyflawni hyn ar lafar neu’n ysgrifenedig, dim ond eu bod yn ddefnyddiol yn hytrach na’n niweidiol i’r plentyn. Dywed “mae rhoi sylwadau ysgrifenedig neu sylwadau llafar i ddysgwyr hefyd yn eu helpu i ganolbwyntio ar y materion dysgu yn hytrach na cheisio dehongli marc neu radd” (Cymru Ifanc, 2010, t. 26). Dylid sicrhau bod yr hyn a dywed yn adeiladol felly, i sicrhau bod dysgwyr yn canolbwyntio ar adeiladu gweithred eu sgiliau wrth gwblhau gwahanol dasgau; yn hytrach na phryderu am farc gwael a methiant.
Yn olaf, gellir asesu cyfoedion, neu gynnal hunan asesiad. Gwelwn o ddyfyniad Black et al (2003), a chyfeiriwyd ati ar ddechrau’r traethawd, bod modd i AagD ddangos faint mae’r plant yn teimlo eu bod nhw’n deall. Cefnogir y cysyniad gan Grigg (2010) wrth iddo sôn am ddysgwyr yn gwneud dyfarniadau dros eu cyflawniadau a myfyrio dros yr hyn a ddysgwyd; yn ogystal â’r ffaith bod plant yn fwy parod i dderbyn beirniadaeth ei gilydd yn hytrach nag wrth athro neu athrawes. Gellir casglu bod gan asesu cyfoedion, yn ogystal â chynnal hunan asesiad, rôl bwysig wrth AagD gan eu bod yn caniatau i blant myfyrio am sut yr ydyn nhw yn dysgu’n bersonol.
Pan ar brofiad addysgu proffesiynol (PAP), bu’r athrawes yn ffocysu ar ddefnydd ymateb i sylwadau’r athrawes mewn pen gwyrdd fel strategaeth AagD, sy’n rhan o’r elfen hunan asesu. Bu’r athrawes yn marcio ar y cyd gydag unigolion trwy gydol y wers, gan nodi un peth da am y gwaith, ac wedyn herio’r plentyn i wella elfen o’r gwaith yn ôl y MPLl. Bydd gofyn i’r plentyn yna ymateb i’r sylwad mewn pen gwyrdd i ddangos eu bod nhw wedi deall yr hyn a thrafodwyd, ac felly yn medru dangos gwelliant yn ei waith.
Ceir rhai safonau SAC sy’n ymwneud ag AagD. Un safon benodol yw safon S3.2.2, sef “eu bod yn monitro ac yn asesu wrth iddynt addysgu, gan roi adborth unionsyth ac adeiladol i gefnogi dysgwyr fel y maent yn mynd yn eu blaenau. Eu bod yn cael dysgwyr i roi ystyriaeth i’w perfformiad eu hunain, ac i’w werthuso a’i wella” (Llywodraeth Cymru, 2009). Ymateba’r athrawes i’r safon yma’n uniongyrchol trwy gydweithio ag unigolion wrth farcio, gan sicrhau bod gan bob plentyn dealltwriaeth lwyr o’r hyn sydd angen iddynt wneud i wella’u gwaith mewn pen gwyrdd.
Dywed Grigg (2010) bod hunan asesiad yn ymwneud â disgyblion yn meddwl am sut gwnaethon nhw weithio; hynny yw yn medru meddwl am ac esbonio sut ddaethant i ryw ateb penodol yn eu gwaith. Gellir dadlau felly bod elfen o’r theori metawybyddiaeth yn chwarae rôl wrth i’r plant cynnal hunan asesiad o’u gwaith yn ôl sylwadau’r athrawes. Gellir diffinio sgiliau metawybyddiaeth fel “taking conscious control of learning, planning and selecting strategies, monitoring the progress of learning, correcting errors, analysing the effectiveness of learning strategies, and changing learning behaviours when necessary” yn ôl Ridley et al (1992, dyfynnwyd yn Davis, 2015). Bu’r athrawes yn gweithredu rhai o elfennau’r dyfyniad hon wrth weithredu’r system o ymateb mewn pen gwyrdd ar PAP, megis cywiro gwallau trwy ofyn iddynt ddefnyddio geiriadur i gynorthwyo os oedd angen, monitro’r cynnydd mewn dysgu ar draws nifer o wersi ac ambell waith newid ymddygiadau dysgu unigolion oedd yn teimlo nad oedd eu gwaith yn medru cyrraedd gwell safon. Gwelir felly ei fod yn bwysig rhoi’r cyfle i blant i fyfyrio ar yr hyn a chyflawnwyd yn ystod y wers yn gyson, i sicrhau eu bod nhw’n ymwybodol o’u dysgu eu hun yn ogystal â medru addasu’r gwaith i ddangos cynnydd.
Nodir pwynt diddorol gan Black a Wiliam (1998) sef fod hunan asesiadau plant yn medru troi’n drafodaeth drylwyr ag athrawon yn ogystal â rhyngddo’i gilydd, sydd yn hyrwyddo’r myfyrio ar feddwl ymhellach. O ganlyniad, y gobaith fydd bod mwy o blant yn barod i wrando ar yr hyn a gofynnir iddynt wneud wrth gyflawni gwahanol dasgau i’w llawn botensial, gan gynnwys ystyried yn llawn ei feddylfryd wrth ymateb i sylwadau’r athro neu athrawes.
Treialwyd y strategaeth o ymateb i sylwadau’r athrawes mewn pen gwyrdd ar blant cyfnod allweddol 2. Caniataodd y strategaeth i unigolion feddwl am yr hyn allent wedi gwneud i wella’u gwaith, gan ymateb yn briodol i sylwadau’r athrawes i ddangos y gwelliannau yma. Un esiampl o le gweithiodd y strategaeth yn dda oedd un plentyn wrth ysgrifennu adolygiad llyfr mewn gwers sgil Saesneg. Gofynnwyd i’r unigolyn esbonio pam hoffai i’w teulu ddarllen y llyfr, ond rhoddodd y plentyn ymateb weddol syml. Marciwyd y gwaith ar y cyd â’r athrawes, gan adael amser i feddwl am sut allai’r plentyn wedi ymhelaethu ar ei ateb. Bu’r plentyn yn gwella’r ateb yn sylweddol trwy gynnwys pam roedd hi’n hoff o’r llyfr, gan barhau wedyn i ddweud bod gan ei deulu diddordebau tebyg iddi hi. O ganlyniad, roedd modd i’r plentyn targedu’r elfen o fynegi barn yn y MPLl, a llwyddodd i ddeall sut gall y sgil o wirio dros ei gwaith fod o fudd iddi ar hyd y gwersi.
Fodd bynnag, gellir dadlau na fyddai plentyn yn y cyfnod sylfaen o bosib yn medru deall y cysyniad o ‘feddwl am feddwl’ fel noda Grigg (2010) wrth edrych ar fetawybyddiaeth, ac o ganlyniad gwelir na fyddai’r strategaeth yr un mor ddefnyddiol iddynt. Gellir newid y strategaeth felly trwy gynnal trafodaeth o’r gwaith ar lafar gan adael i’r athrawes nodi unrhyw bwyntiau a gafwyd gan y plentyn. Gall y plentyn wedyn rhoi sticer wyrdd ar bwys unrhyw ddarn o waith lle ddangosir gwelliant o’r sylwad yna gyda chymorth yr athrawes.
I grynhoi, gellir casglu fod AagD yn bwysig i’r athrawon yn ogystal â’r plant wrth sicrhau bod pawb yn ffynnu ac yn cydweithio i weithredu’r hyn sydd orau i bob unigolyn. Noda Hattie “when teachers seek, or at least are open to, feedback from students as to what students know, what they understand... then teaching and learning can be synchronized and powerful” (Hattie, 2009, t. 173). Amlinella Hattie (2009), trwy adael i’r plant arwain yr AagD ambell waith, gellir gwella’r dysgu ac addysgu fel uned ar y cyd; nid yn unig i sicrhau bod pob unigolyn yn gweithio i wella’u perfformiad eu hun, ond hefyd i sicrhau bod y plant yn deall yn hollol pwysigrwydd gwerthuso eu gwaith i wthio’u hun yn barhaus i wella; a dyma yw gwraidd AagD, sef i gynorthwyo’r staff a’r disgyblion wrth sicrhau bod y sgiliau ganddynt i fyfyrio ar bob achlysur. Ni fydd yr un strategaeth yn gweithio i bawb. Gellir dadlau felly mae angen sicrhau bod athrawon yn manteisio ar amrywiaeth o strategaethau o’r 4 elfen wrth AagD yn ystod y gwersi i sicrhau bod yna rhywbeth i bawb.

